Document ID: 32006D0698

KOMISIJAS LĒMUMS
(2006. gada 16. oktobris)
par ārkārtas pasākumiem attiecībā uz zvejniecības produktiem, kas ievesti no Brazīlijas un paredzēti lietošanai cilvēku uzturā
(izziņots ar dokumenta numuru K(2006) 4819)
(Dokuments attiecas uz EEZ)
(2006/698/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punkta b) apakšpunktu,
tā kā:
(1)
Saskaņā ar Regulu (EK) Nr. 178/2002 jāveic atbilstīgi pasākumi, ja no trešās valsts importēta pārtika nepārprotami var radīt nopietnus draudus cilvēku veselībai, dzīvnieku veselībai vai videi un ja šos draudus nevar apmierinoši novērst ar attiecīgo dalībvalstu veiktiem pasākumiem.
(2)
Atbilstīgi Eiropas Parlamenta un Padomes 2004. gada 29. aprīļa Regulai (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2), pārtikas uzņēmumiem jānodrošina, lai netiktu pārsniegti histamīna ierobežojumi zvejniecības produktos. Šos ierobežojumus līdz ar paraugu ņemšanas un analīzes metodēm nosaka Komisijas 2005. gada 15. novembra Regula (EK) Nr. 2073/2005 par pārtikas produktu mikrobioloģiskajiem kritērijiem (3).
(3)
Komisijas nesenās pārbaudes Brazīlijā atklāja nopietnus higiēnas trūkumus zvejniecības produkcijas apstrādē. Šādu trūkumu rezultātā zivis nav tik svaigas, kādām tām vajadzētu būt, un ātri bojājas, tādēļ dažu sugu zivīs ir augsts histamīna līmenis (jo īpaši šo dzimtu zivīs: Scombridae, Clupeidae, Engraulidae, Coryfenidae, Pomatomidae, Scombresosidae). Pārbaudēs atklātas arī Brazīlijas iestāžu ierobežotās iespējas veikt vajadzīgās zivju pārbaudes, jo īpaši, lai attiecīgajās sugās konstatētu histamīnu.
(4)
Pārāk augsts histamīna līmenis zvejniecības produktos nopietni apdraud cilvēku veselību.
(5)
Lai nodrošinātu efektīvu un vienādu aizsardzību visās dalībvalstīs, ir lietderīgi Kopienas līmenī pieņemt pasākumus, kas attiecas uz tādu zvejniecības produktu importu, kuri varētu būt piesārņoti.
(6)
Zvejniecības produktu no to sugu zivīm, kas saistās ar augstu histamīna līmeni, imports jāatļauj tikai tad, ja var pierādīt, ka izcelsmes vietā tie ir sistemātiski pārbaudīti, lai pārliecinātos, ka to histamīna līmenis nepārsniedz Regulā (EK) Nr. 2073/2005 noteiktās robežas.
(7)
Tomēr ir lietderīgi uz laiku apstiprināt tādu sūtījumu importu, kuriem nav pievienoti pārbaužu rezultāti izcelsmes vietā, ar noteikumu, ka dalībvalstis nodrošina, ka sūtījumi tiek atbilstīgi pārbaudīti uz Kopienas robežas, lai pārliecinātos, ka to histamīna līmenis nepārsniedz Regulā (EK) Nr. 2073/2005 noteiktās robežas. Šī pagaidu atļauja jāierobežo līdz laikam, kad Brazīlijas iestādes būs izveidojušas savas pārbaudes jaudas.
(8)
Ar Regulu (EK) Nr. 178/2002 izveidota Pārtikas un barības ātrās reaģēšanas sistēma, kura jāizmanto, lai īstenotu prasību par savstarpēju informācijas sniegšanu saskaņā ar Padomes Direktīvas 97/78/EK (4) 22. panta 2. punktu. Turklāt dalībvalstis pastāvīgi informēs Komisiju, sniedzot periodiskus pārskatus par visu to oficiālo kontroļu analīžu rezultātiem, kas veiktas attiecībā uz zvejniecības produktu sūtījumiem no Brazīlijas.
(9)
Šis lēmums jāpārskata, ņemot vērā Brazīlijas kompetento iestāžu sniegtās garantijas un dalībvalstu veikto analīžu rezultātus.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Darbības joma
Šo lēmumu piemēro zvejniecības produktiem no dzimtām Scombridae, Clupeidae, Engraulidae, Coryfenidae, Pomatomidae, Scombresosidae piederīgām zivīm, kas ievesti no Brazīlijas un paredzēti lietošanai cilvēku uzturā.
2. pants
Histamīna analītiskās pārbaudes
1. Dalībvalstis atļauj 1. pantā minēto produktu importu Kopienā tikai tad, ja tiem pievienoti pirms nosūtīšanas Brazīlijā veiktas histamīna analītiskās pārbaudes rezultāti, kas atspoguļo zemāku histamīna līmeni nekā Regulā (EK) Nr. 2073/2005 noteiktie ierobežojumi. Šīs pārbaudes jāveic, izmantojot Regulā (EK) Nr. 2073/2005 minēto paraugu ņemšanas un analīzes metodi.
2. Atkāpjoties no 1. punkta, dalībvalstis atļauj 1. pantā minēto produktu importu bez 1. punktā minētajiem analītiskās pārbaudes rezultātiem, ar noteikumu, ka importētāja dalībvalsts nodrošina, lai katrs šo produktu sūtījums tiktu pārbaudīts, lai pārliecinātos, ka histamīna līmenis nepārsniedz Regulā (EK) Nr. 2073/2005 noteiktās robežas. Šīs pārbaudes jāveic, izmantojot Regulā (EK) Nr. 2073/2005 minēto paraugu ņemšanas un analīzes metodi.
3. pants
Ziņojumi
Dalībvalstis nekavējoties informē Komisiju, ja atbilstīgi 2. panta 2. punktam veiktās pārbaudes atklāj, ka histamīna līmenis pārsniedz Regulā (EK) Nr. 2073/2005 zvejniecības produktiem noteikto.
Decembrī, martā un jūnijā dalībvalstis iesniedz Komisijai ziņojumu par visām pārbaudēm, kas iepriekšējā kvartālā veiktas atbilstīgi 2. panta 2. punktam.
Minētās informācijas un ziņojumu iesniegšanai dalībvalstis izmanto Pārtikas un barības ātrās reaģēšanas sistēmu, kas izveidota ar Regulu (EK) Nr. 178/2002.
4. pants
Izmaksu segšana
Visi izdevumi, kas radušies, piemērojot šo lēmumu, jāpieprasa no nosūtītāja, sūtījuma saņēmēja vai to pārstāvja.
5. pants
Atbilstība
Par pasākumiem, kas veikti, lai izpildītu šīs direktīvas prasības, dalībvalstis tūlīt informē Komisiju.
6. pants
Piemērošanas laiks
Šo lēmumu piemēro līdz 2006. gada 31. decembrim.
7. pants
Adresāti
Šis lēmums ir adresēts dalībvalstīm.
Briselē 2006. gada 16. oktobrī

Labels: 0
3
18
6